Pirkimo sąlygų 2 priedas
TECHNINĖ SPECIFIKACIJA
Pirkimo objektas: Sedos senųjų kapinių tvarkymas 
Objekto adresas: Sedos senosios kapinės (Sedos senųjų kapinių, savanorių karių kapų ir partizanų kapo kompleksas, unikalus kodas KVR 27514) Seda, Mažeikių r. sav.
Užsakovas: Mažeikių rajono savivaldybės administracija
1. BENDROSIOS NUOSTATOS
1.1. Pirkimo tikslas – Kultūros paveldo objekto Sedos senųjų kapinių (Sedos senųjų kapinių, savanorių karių kapų ir partizanų kapo kompleksas, unikalus kodas KVR 27514), esančių Sedoje, Mažeikių r. sav., tvarkymo darbai: paprastojo remonto aprašo (toliau – Aprašas) parengimas, remonto darbai (toliau – Darbai), žemės sklypo tikslinimo ir nekilnojamojo turto kadastrinių matavimų bylų (toliau – Kadastrinių matavimų bylos) parengimas. Rangovas įsipareigoja Sutartyje nustatytomis sąlygomis ir terminais parengti Aprašą, atlikti, užbaigti ir perduoti Darbus pagal Techninę specifikaciją ir jos priedus, parengti Kadastrinių matavimų bylas, o Užsakovas įsipareigoja sudaryti sąlygas Tvarkymo darbams atlikti, priimti tinkamai atliktus Tvarkymo darbus ir už juos atsiskaityti Sutartyje nustatyta tvarka. Tvarkymo darbų apimtys ir kiekiai nurodyti Techninėje specifikacijoje su priedais ir Rangovo kartu su pasiūlymu pateiktame žiniaraštyje (veiklos sąraše).
1.2. Kultūros paveldo apsaugos reikalavimai: visi žemės judinimo (kasimo, rovimo, betonavimo) darbai turi būti vykdomi nepažeidžiant esamų kapaviečių. Rangovas privalo vadovautis Nekilnojamojo kultūros paveldo apsaugos įstatymu, laikytis Mažeikių rajono savivaldybės patvirtintų Kapinių tvarkymo taisyklių. Jei darbų metu aptinkami archeologiniai radiniai ar palaikai, darbai stabdomi ir informuojamos atsakingos institucijos.
1.3. Darbo sąlygos: Darbai turi būti vykdomi netrikdant rimties kapinėse. Laidotuvių ar oficialių minėjimų metu triukšmingi darbai turi būti stabdomi.
1.4. Atliekos: Visos statybinės šiukšlės, nupjautos tujos ir demontuotos konstrukcijos yra Rangovo nuosavybė. Jos turi būti išvežtos iš kapinių teritorijos ir utilizuotos teisės aktų nustatyta tvarka, pateikiant atliekų pridavimo dokumentus.
2. REIKALAVIMAI PROJEKTAVIMUI IR DARBAMS BEI JŲ APIMTYS
	Eil. Nr.
	Darbų / paslaugų pavadinimas
	Apimtis
	Techniniai reikalavimai ir kokybės kriterijai

	2.1
	Paprastojo remonto aprašo parengimas
	1 kompl.
	Aprašas rengiamas vadovaujantis STR 1.04.04:2017 „Statinio projektavimas, projekto ekspertizė“

	2.2.
	Tujų pašalinimas
	45 m²
	Tujos nupjaunamos kuo arčiau žemės paviršiaus. Pjovimo metu turi būti išvengta kapaviečių, antkapių, kapų apvadų ir kitų kapinių elementų pažeidimo. Po pjovimo susidariusios duobutės ir nelygumai užlyginami esamu gruntu, paviršius sutvarkomas ir apsėjamas žole. Pašalinus tujas, turi būti užtikrinta, kad likę kelmai netrukdytų teritorijos priežiūrai ir žolės šienavimui. 

	2.3.
	Esamos tvoros demontavimas
	55 m²
	Esama tvora ir jos konstrukcijos visiškai išardomos. Seni betoniniai ar metaliniai stulpai iškasami. 

	2.4.
	Tvoros stulpų betonavimas
	55 m²
	Gręžiami ne mažesnio kaip 90 cm gylio gręžiniai (dabartinių tvorą laikančių stulpų vietose). Naudojamas betono mišinys ne žemesnės kaip C16/20 klasės. Metaliniai stulpai (gamykliniai, stačiakampio profilio) turi būti cinkuoti ir dažyti milteliniu būdu (spalva RAL7016 arba derinama su Užsakovu).

	2.5.
	Medinių tvoros segmentų montavimas ir dažymas
	55 m²
	Naudojama džiovinta, kalibruota, giluminiu būdu impregnuota spygliuočių mediena. Segmentų montavimui naudojami tik korozijai atsparūs (cinkuoti arba nerūdijančio plieno) sraigtai ir jungtys. Mediena dengiama 2 sluoksniais lauko sąlygoms skirtais atmosferiniam poveikiui atspariais medienos dažais (spalva derinama). 

	2.6.
	Perteklinių trinkelių dangos išardymas, vejos užsodinimas
	22 m²
	Esamos, nereikalingos trinkelės (pažymėta kapinių schemoje, priedas Nr. 1) išardomos kartu su pagrindais ir utilizuojamos. Į jų vietą privežama juodžemio, užsėjama žolė. 

	2.7.
	Takelių iš betoninių trinkelių įrengimas
	61 m²
	Esamos trinkelės (pažymėta kapinių schemoje, priedas Nr. 1) išardomos kartu su pagrindais. Utilizuojamos. Vietoj buvusio pagrindo (25–30 cm) įrengiamas drenuojantis smėlio-žvyro pasluoksnis ir skaldos pagrindas (kiekvienas sluoksnis sutankinamas vibroplokšte). Klojamos pilkos spalvos betoninės trinkelės (storis ne mažesnis kaip 60 mm). Kraštuose įrengiami betoniniai vejos borteliai (1000x200x80 mm) ant betono pagalvės. Tarpai užpildomi plautu smėliu arba atsijomis.

	2.8.
	Tėvynės apsaugos rinktinės kariams skirto paminklo perkėlimas
	1 vnt.
	Paminklo perkėlimo darbai. Rangovas privalo naudoti minkštus kėlimo diržus, kad nepažeistų paminklo, autentiškų užrašų ar reljefo. Naujoje (nurodyta kapinių schemoje, priedas Nr. 1) vietoje, nuimamas gruntas 15 cm, užpilamas ir išlyginamas žvyras, išliejamas armuotas betoninis pamatas, atitinkantis paminklo svorį ir matmenis (betoninio pamato storis ne mažesnis nei 5cm, armatūrinio tinklo akelių dydis 5cm x 5cm). Ant pamato klojama nešlifuoto akmens plokštė (ne mažiau 3cm storio). Plokštė virs žemės turi būti pakelta 5 cm. Paminklas montuojamas vertikaliai (naudojant gulsčiuką), tvirtinamas išgręžiant akmens plokštėje ir paminklo pamate skyles ir į jas įstatant metalinį laikiklį jungiantį abi dalis, papildomai paminklas prie plokštės priklijuojamas lauko plytelėms skirtais klijais. 

	2.9.
	Esamo kryžiaus perdažymas, perstatymas iškeliant virš žemės
	1 vnt.
	Kryžius iškeliamas iš žemės. Toje pačioje vietoje išbetonuojamas 110 cm gylio, 50x50 cm skersmens pamatas. Kryžius prie pamato tvirtinamas metaliniais kampainiais (10 cm pločio, dažytais metalo, korozijai atspariais dažais) pakeliant nuo žemės 10 cm. Kryžiaus paviršius mechaniškai arba cheminiu būdu nuvalomas (pašalinami seni dažų likučiai, apnašos, rūdys / puvinys). Paviršius gruntuojamas antikoroziniu / antiseptiniu gruntu. Dažoma 2 sluoksniais ilgalaikiais, lauko sąlygoms (UV spinduliams, drėgmei) atspariais dažais. 

	2.10.
	Suolelių įrengimas
	2 vnt.
	Lauko suoliukai. Matmenys: 44 x 180 x 45 h cm. Plieninis rėmas pagamintas iš plieno, apsaugoto nuo korozijos ir dažyto milteliniu būdu. Sėdimoji dalis - kietmedis arba impregnuotas spygliuotis, lakuotas/dažytas lauko sąlygoms. Plienas cinkuotas metalizacijos būdu. Suoleliai tvirtinami juos įbetonuojant į gruntą ne mažesniame kaip 40 cm gylyje. Suoliukų vieta pažymėta kapinių schemoje, priedas Nr. 1.


	2.11.
	Informacinio stendo pastatymas
	1 vnt.
	Informacinis stendas. Matmenys: 18 x 130 x 228 h cm. Reklaminis plotas: 94×94 cm. Atraminė konstrukcija pagaminta iš plieno, apsaugoto nuo korozijos ir padengta milteliniais dažais. Lenta pagaminta iš grūdintos PVC plokštės su 10 mm storio šerdimi, atspari UV spinduliams. Plienas cinkuotas metalizacijos būdu Stendo konstrukcija iš korozijai atsparių medžiagų (anoduotas aliuminis arba cinkuotas dažytas metalas). Stendo kojos įbetonuojamos grunte (gylis min. 60 cm). Informacija stendui pateikiama priede Nr. 2, stendo vieta pažymėta kapinių schemoje, priedas Nr. 1.

	2.12.
	Žemės sklypo tikslinimo ir nekilnojamojo turto kadastrinių matavimų bylų parengimas
	2 vnt.
	Licencijuotas matininkas atlieka žemės sklypo (kapinių teritorijos) geodezinius-kadastrinius matavimus. Suformuojama kadastro duomenų byla, atitinkanti LR Nekilnojamojo turto kadastro nuostatus. Bylos suderinamos su atitinkamomis institucijomis ir parengiamos registracijai Registrų centre.


3. REIKALAVIMAI MEDŽIAGOMS IR ĮRANGAI
3.1. Visos darbams naudojamos medžiagos (trinkelės, bortai, mediena, dažai, metalas) turi būti naujos, nenaudotos ir atitikti LR galiojančius standartus.
3.2. Rangovas, prieš pradėdamas montuoti tvoros segmentus, suolelius bei informacinį stendą, privalo pateikti Užsakovui suderinti jų vizualizacijas, brėžinius arba nuotraukas bei technines specifikacijas.
3.3. Medžiagų atitiktį patvirtinantys dokumentai (deklaracijos, sertifikatai) pateikiami Užsakovui prieš darbų priėmimą.

4. DARBŲ PRIĖMIMAS, GARANTIJOS, APMOKĖJIMAS
4.1. Rangovas pateikia atliktų darbų aktus, Užsakovas per 5 darbo dienas patikrina ir pasirašo arba atmeta, nurodydamas atmetimo priežastis.
4.2. Darbai priimami pasirašant Darbų perdavimo-priėmimo aktą. Rangovas parengia žemės sklypo tikslinimo ir nekilnojamojo turto kadastrinių matavimų bylas. Kadastriniai matavimai laikomi atliktais tik pateikus suderintas bylas su atitinkamomis institucijomis.
4.3. Paslėpti darbai (tvoros stulpų betonavimo gylis, takelių pagrindų sluoksniai ir jų sutankinimas, paminklo pamato įrengimas) turi būti fiksuojami paslėptų darbų aktais prieš užpilant juos gruntu/danga.
4.4. Atliktiems statybos ir gerbūvio darbams taikomas ne mažesnis kaip 5 metų garantinis terminas nuo galutinio darbų priėmimo akto pasirašymo dienos.
4.5. Užsakovas apmoka Rangovui už darbus ir paslaugas ne vėliau kaip per 30 kalendorinių dienų nuo PVM sąskaitos faktūros išrašymo datos, sumokėdamas visą kainą. Rangovas PVM sąskaitą faktūrą pateikia naudodamasis Sąskaitų administravimo bendrosios informacinės sistemos (toliau - SABIS) priemonėmis https://sabis.nbfc.lt. Užsakovas atsiskaito su Rangovui mokėjimo pavedimu į nurodytą Rangovo banko sąskaitą. Rangovas privalo raštu informuoti  Užsakovą apie banko sąskaitos pakeitimus. Mokėjimai atliekami eurais. Avansinis mokėjimas nenumatomas. 
4.6. Visi tvarkymo darbai turi būti atlikti ne vėliau kaip per 12 (dvylika) mėn. nuo sutarties įsigaliojimo dienos įskaitant ir Aprašo, žemės sklypo tikslinimo ir nekilnojamojo turto kadastrinių matavimų bylų parengimą bei suderinimus. 
4.7. Netinkamai atlikus darbus bus surašomas objekto apžiūros defektų aktas ir per 30 (trisdešimt) kalendorinių dienų Rangovas privalo defektus ištaisyti.

5. KITI REIKALAVIMAI
5.1. Tiekėjas turi pateikti užpildytą žiniaraštį (veiklos sąrašą) pagal aukščiau esančius 2.1.–2.12. punktus. 
5.2. Aprašas parengiamas per 2 (du) mėn. įskaitant ir suderinimus, statybos darbai atliekami per 8 (aštuonis) mėn., žemės sklypo tikslinimo ir nekilnojamojo turto kadastrinių matavimų bylos su suderinimais parengiamos per 2 (du ) mėn.
5.3. Žaliųjų pirkimų reikalavimai taikomi remiantis Lietuvos Respublikos aplinkos ministro 2011 m. birželio 28 d. įsakymu Nr. D1-508 (aktuali redakcija) patvirtinto Aplinkos apsaugos kriterijų taikymo, vykdant žaliuosius pirkimus, tvarkos aprašo 2 priedo XIII skyriuje „Statybinės medžiagos“ 15 punkto 15.2 papunkčiu.


